SPA วิ่ง 4% โบรกชี้ลูกค้า “ไทย-ต่างชาติ” ฟื้น หนุนรายได้ “สปา” เด่น ชูเป้าสูง 9.60 บ.
SPA วิ่ง 4% โบรกชี้ลูกค้า “ไทย-ต่างชาติ” ฟื้น หลังเปิดประเทศและคลายมาตรการ หนุนรายได้ “ธุรกิจสปา” เด่น ชูเป้าสูง 9.60 บ.
SPA วิ่ง 4% โบรกชี้ลูกค้า “ไทย-ต่างชาติ” ฟื้น หลังเปิดประเทศและคลายมาตรการ หนุนรายได้ “ธุรกิจสปา” เด่น ชูเป้าสูง 9.60 บ.
2 มิ.ย. 2565

ผู้สื่อข่าวรายงานว่าวันนี้ (2 มิ.ย.2565) ราคาหุ้นบริษัท สยามเวลเนสกรุ๊ป จำกัด (มหาชน) หรือ SPA ณ เวลา 10:10 น. อยู่ที่ระดับ 8.60 บาท เพิ่มขึ้น 0.35 บาท หรือ 4.24% โดยทำจุดสูงสุดที่ 8.70 บาท และทำจุดต่ำสุดที่ 8.40 บาท ด้วยมูลค่าการซื้อขาย 52.97 ล้านบาท

บริษัท หลักทรัพย์ ฟิลลิป ประเทศไทย จำกัด มหาชน ระบุในบทวิเคราะห์ ว่า นับตั้งแต่เดือน มี.ค. 2565 เป็นต้นมาลูกค้าของ SPA เข้าใช้บริการสาขาเพิ่มขึ้นจากช่วงเดือนก่อนหน้า โดยมาจากทั้งลูกค้าคนไทยและต่างชาติ ซึ่งหลักจากกลุ่มประเทศยุโรปและตะวันออกกลาง เข้าใช้บริการสปาเพิ่มขึ้น โดยเฉพาะสาขากทม.และภูเก็ต ทำให้สัดส่วนรายได้คนไทยอยู่ที่ 85% และต่างชาติเพิ่มขึ้นเป็น 15% (ดีขึ้นจากไตรมาสก่อนอยู่ที่ 10%) เป็นผลจากสถานการณ์ในประเทศที่ดีขึ้น
ผนวกกับการผ่อนคลายมาตรการการเดินทางทำให้ นักท่องเที่ยวเดินทางเข้าไทยมากขึ้น รวมถึงมาตรการรักษาความปลอดภัยด้านต่างๆ เช่น ตรวจ ATK ให้กับลูกค้าทุกครั้งก่อนเข้ารับบริการ และพนักงานสาขาต้องตรวจ ATK ทุกวัน ทำให้ลูกค้ามีความ มั่นใจในการใช้บริการมากขึ้น ส่งผลให้อัตราเข้าใช้บริการ (U-Rate) เดือน เม.ย.-พ.ค. 2565 ปรับตัวดีขึ้นมาที่ 50-60% จาก ม.ค.-ก.พ. 2565 เฉลี่ยที่ 40% จากเป็นช่วงเริ่มต้นการระบาดของโควิดสายพันธุ์ Omicron
โมเมนตัมการดำเนินงานเดือน เม.ย. -พ.ค. 2565 เร่งตัวขึ้น จากฐานต่ำในช่วงเดียวกันปีก่อนจากผลกระทบ มาตรการฯ ทำให้ต้องปิดสาขาไปราว 2 เดือน  ขณะที่ปัจจุบันกลับมาเปิดสาขาให้บริการแล้วกว่า 90% จากจำนวนสาขาในประเทศทั้งหมด 62 แห่ง และมีผู้เข้ารับบริการนวด-สปาเพิ่มขึ้นต่อเนื่องจากช่วงเดือนก่อนหน้า โดยคาด U-Rate ณ สิ้นไตรมาสเฉลี่ยสูงขึ้นที่ 60% ซึ่งมองว่าถึงจุดคุ้มทุนของ EBITDA แล้ว อีกทั้งได้แรงหนุนจากรายได้จำหน่ายชุดตรวจ ATK ส่งผลให้ไตรมาส 2 ปี 2565 คาดขาดทุนลดลงจากงวดเดียวกันของปีก่อน และจากไตรมาสก่อน
ขณะเดียวกันมองบวกต่อการดำเนินงานครึ่งหลังของปี 2565 คาดฟื้นตัวดีขึ้นครึ่งแรกปี 2565 และจากงวดเดียวกันของปีก่อน จากการผ่อนคลายมาตรการการเดิน ทางเข้าประเทศเพิ่มเติม เช่น ยกเลิกตรวจ RT-PCR เริ่มตั้งแต่ 1 พ.ค. ทำให้นักท่องเที่ยวต่างชาติเดิน ทางเข้าไทยมากขึ้นจากเดือนก่อนหน้า แม้นักท่องเที่ยวจีนในปีนี้ยังไม่กลับเข้ามา แต่ททท.ประเมินนักท่องเที่ยว ต่างชาติทั้งปี 2565 อยู่ที่ 7 ล้านคน อิงสมมติฐานเข้ามาในช่วง เม.ย.-ก.ย. 2565 เดือนละ 5 แสนคน
ขณะที่ไตรมาส 4 ปี 2565 เพิ่มขึ้นเป็นเดือนละ 1 ล้านคน จากเป็นช่วงฤดูท่องเที่ยว และแรงหนุนจากโครงการ “เราเที่ยว ด้วยกัน เฟส 4” ขยายไปจนถึง เดือน ก.ย. 2565 และหากมีการผ่อนคลายในประเทศมากขึ้น เช่น เปิดแมสในบางพื้นที่ ยกเว้น 3 กรณี และเตรียมประกาศโควิดเป็นโรคประจำถิ่น สร้าง Sentiment บวกต่อการดำเนินงานมากขึ้น ซึ่งทั้ง 2 ประเด็นอยู่ระหว่างรอประกาศ
นอกจากนี้คาด SPA จะเปิดสาขาใหม่ เพิ่ม 2 แห่ง ตามแผนคือในไตรมาส 3 ปี 2565 – ไตรมาส 4 ปี 2565 ไตรมาสละ 1 แห่ง ทั้งนี้ทางฝ่ายยังคงประมาณการทั้งปีเดิม สำหรับผลิตภัณฑ์กัญชายังอยู่ระหว่างศึกษาและรอความชัดเจนทางกฎหมาย (โดยยังไม่รวมในประมาณการ) โดยแนะนำ “ทยอยซื้อ” ราคาพื้นฐานปี 2565 ที่ 8.70 บาท
ด้านบริษัท หลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ ว่า สัญญาณการฟื้นตัวของนักท่องเที่ยวต่างชาติ โดยทางฝ่ายวิจัยประเมินปีนี้ อยู่ที่ 9 ล้านคน (สภาพัฒน์คาด 7 ล้านคน, ททท. 7 – 10 ล้านคน, ก.ท่องเที่ยว 7-10 ล้านคน) คาดจะช่วยหนุนรายได้ของธุรกิจสปากลับมาอยู่ในจุดที่น่าสนใจมากยิ่งขึ้น แนะนำราคาเป้าหมาย 9.60 บาท